Vrou by Sasolburg-kuierplek geskiet | Maroela Media
Vrou by Sasolburg-kuierplek geskiet
Die polisie is op soek na 'n verdagte nadat 'n 22-jarige vrou by 'n kuierplek in Sasolburg geskiet en gewond is.
Sersant Sellwane Mapamela, 'n polisiewoordvoerder van die Vrystaat, het gesê die slagoffer het Sondagoggend omstreeks 01:00 saam met vier ander vriendinne buite die kuierplek gestaan en rook. "Vier voertuie het in die parkeergebied van die kuierplek ingery. Die bestuurders van twee voertuie het begin baklei oor 'n parkeerplek," het Mapamela gesê.
Die vroue het gesê hulle het 'n skoot gehoor, waarna die slagoffer, Sizakele Mbele, op die grond geval het, en vir haar vriendinne gesê het haar rug pyn. "Haar vriendinne het gesien haar rug bloei en het 'n ambulans ontbied. Die slagoffer is na die Metsimaholo-hospitaal geneem, en is later na die Pelonomi-hospitaal in Bloemfontein oorgeplaas."
Die polisie was op die toneel en het 'n patroondoppie gekry. Die Sasolburg-polisie ondersoek 'n saak van poging tot moord.
Die polisie is op soek na die bestuurder van 'n swart Volkswagen Golf met Gauteng-nommerplate om hulle in hul ondersoek by te staan.